Pravna podlaga za to poročilo je Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (European Fund for Strategic Investments – EFSI) (v nadaljnjem besedilu: uredba o EFSI). Uredba o EFSI je bila spremenjena z Uredbo (EU) 2017/2396 Evropskega parlamenta in Sveta z dne 13. decembra 2017 v zvezi s podaljšanjem obstoja Evropskega sklada za strateške naložbe ter uvedbo tehničnih izboljšav za ta sklad in Evropsko svetovalno vozlišče za naložbe (v nadaljnjem besedilu: sprememba EFSI 2.0). S spremembo EFSI 2.0 se je med drugim povečala višina jamstva EU in prilagodil ciljni znesek. Evropska komisija in Evropska investicijska banka (v nadaljnjem besedilu: EIB) sta sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) podpisali 22. julija 2015 ter je bil spremenjen in prenovljen 21. julija 2016, 21. novembra 2017, 9. marca 2018 in 20. decembra 2018.

V členu 16(6) uredbe o EFSI je določeno, da Komisija vsako leto do 31. maja Evropskemu parlamentu, Svetu in Računskemu sodišču predloži letno poročilo o upravljanju Jamstvenega sklada EFSI v preteklem koledarskem letu, vključno z oceno o ustreznosti ciljnega zneska in ravni sredstev v Jamstvenem skladu EFSI ter o tem, ali sklad potrebuje dodatna sredstva. To letno poročilo vsebuje predstavitev finančnega položaja Jamstvenega sklada EFSI ob koncu preteklega koledarskega leta, finančnih tokov v preteklem koledarskem letu, pa tudi pomembne transakcije in vse pomembne informacije o finančnih računih. Vsebuje tudi informacije o finančnem upravljanju, uspešnosti in tveganju Jamstvenega sklada EFSI ob koncu preteklega koledarskega leta.

2.Operativni okvir

Jamstvo EU krije dejavnosti financiranja in investicij, ki jih podpišeta EIB v okviru glavne komponente dela za infrastrukturo in inovacije ter EIS v okviru dela za MSP in poddela dela za infrastrukturo in inovacije, namenjenega naložbam v sklad za MSP/podjetja s srednje veliko tržno kapitalizacijo. Del splošnih dejavnosti EFSI krije jamstvo EU, del pa se izvede na tveganje skupine EIB.

V skladu s členom 12 uredbe o EFSI Jamstveni sklad EFSI predstavlja likvidnostno rezervo, iz katere se poplača EIB, če pride do unovčitve jamstva EU. V skladu s sporazumom o EFSI med EU in EIB se unovčitve jamstva izplačajo iz Jamstvenega sklada EFSI, če njihov znesek presega sredstva, ki jih ima EIB na voljo na računu EFSI. Račun EFSI, ki ga upravlja EIB, je bil vzpostavljen za zbiranje prihodkov EU in izterjanih zneskov iz naslova operacij EFSI v okviru jamstva EU ter, odvisno od razpoložljivega stanja, za izplačilo unovčitev v okviru jamstva EU.

V Jamstvenem skladu EFSI so rezervacije oblikovane progresivno, pri čemer se upošteva povečanje izpostavljenosti jamstva EU.

V skladu s členom 12(4) sredstva Jamstvenega sklada EFSI neposredno upravlja Komisija, vlagajo pa se v skladu z načelom dobrega finančnega poslovodenja, pri čemer se upoštevajo ustrezna bonitetna pravila.

EIB in Evropski investicijski sklad sta odgovorna za oceno in spremljanje tveganja posameznih operacij, ki jih podpira jamstvo EU. Komisija na podlagi tega poročanja ter jasnih in preudarnih predpostavk o prihodnji dejavnosti zagotavlja ustreznost ciljnega zneska in ravni sredstev v Jamstvenem skladu EFSI, ki se pregleduje. V skladu s členom 16(3) uredbe o EFSI sta EIB in EIS marca 2019 o tem poročala Komisiji in Evropskemu računskemu sodišču.

V skladu s členom 16(2) uredbe o EFSI mora letno poročilo EIB Evropskemu parlamentu in Svetu vsebovati specifične informacije o skupnem tveganju, povezanem z operacijami financiranja in naložbenimi operacijami, izvedenimi v okviru EFSI, ter o unovčitvah jamstva.

3.Finančni računi in pomembne proračunske transakcije v letu 2018

Finančne informacije v zvezi z EFSI so predstavljene v nadaljevanju, razdeljene pa so v štiri oddelke: (1) finančni položaj Jamstvenega sklada EFSI na dan 31. decembra 2018, (2) operacije EFSI v okviru jamstva EU, ki jih je izvedla skupina EIB, na dan 31. decembra 2018, (3) oblikovanje rezervacij za Jamstveni sklad EFSI ter (4) unovčitve in uporaba jamstva EU.

3.1. Računovodski izkazi Jamstvenega sklada EFSI na dan 31. decembra 2018.

Skupna sredstva Jamstvenega sklada EFSI so na dan 31. decembra 2018 znašala 5 452 milijonov EUR. Sredstva so zajemala portfelj naložbenih vrednostnih papirjev, razvrščen kot razpoložljiv za prodajo (5 000 milijonov EUR), valutno terminsko prodajo USD s pozitivno neto sedanjo vrednostjo, razvrščeno kot finančna sredstva po pošteni vrednosti prek presežka in primanjkljaja (2 milijona EUR) ter denarna sredstva in njihove ustreznike (450 milijonov EUR).

Kar zadeva izkaz poslovnega izida za leto 2018, je poslovni izid Jamstvenega sklada EFSI ob koncu leta znašal –13,9 milijona EUR. Neto izguba v višini –34,5 milijona EUR iz pozitivnih (28,4 milijona EUR) in negativnih (–62,9 milijona EUR) sprememb poštene vrednosti izvedenih finančnih instrumentov, ki se uporabljajo za varovanje pred valutnim tveganjem dela portfelja, denominiranega v USD, je bila izravnana z neto dobički (17,0 milijona EUR) iz pozitivnih (103,7 milijona EUR) in negativnih (–86,7 milijona EUR) revalorizacij zaradi tečajnih razlik finančnih sredstev ter s prihodki od obresti (17,5 milijona EUR). Preostala izguba je zajemala predvsem neto izgube od prodaje za prodajo razpoložljivih vrednostnih papirjev (13,3 milijona EUR) in opravnin za hrambo (–0,6 milijona EUR).



3.2. Operacije EFSI v okviru jamstva EU

Izpostavljenost EU iz naslova jamstva v zvezi z izplačanimi zapadlimi operacijami EFSI skupine EIB je na dan 31. decembra 2018 znašala 15,8 milijarde EUR od neto razpoložljive pravne obveznosti v višini 25,9 milijarde, za katero jamči EU. Znesek v višini 15,8 milijarde EUR je evidentiran kot pogojna obveznost v pojasnilih k računovodskim izkazom EU za leto 2018.

Operacije EFSI, ki jih je EIB upravljala v okviru dela za infrastrukturo in inovacije, so leta 2018 ustvarile neto prihodek v višini 112,7 milijona EUR za EU. Od tega zneska je bila na dan 31. decembra 2018 v računovodskih izkazih EU za leto 2018 evidentirana neto terjatev Komisije od EIB v višini 38,9 milijona EUR. Operacije EFSI, povezane z unovčitvijo v okviru dela za infrastrukturo in inovacije, so opisane v oddelku 3.4.

Za operacije EFSI v okviru dela za MSP so stroški EU v letu 2018 znašali 30,3 milijona EUR. Od tega se upravne pristojbine EIS v višini 21,9 milijona EUR, ki so bile evidentirane v računovodskih izkazih EU za leto 2018, plačajo EIS 30. junija 2019 ali po tem datumu.

3.3.Oblikovanje rezervacij za Jamstveni sklad EFSI

V letu 2018 je bilo v zvezi z oblikovanjem rezervacij za Jamstveni sklad EFSI odobrenih skupno 2 069 milijonov EUR proračunskih sredstev. Od tega zneska je bilo 1 905 milijonov EUR proračunskih sredstev odobrenih v skladu s Sklepom Komisije C(2018) 307. Dodatne odobritve za prevzem obveznosti v višini 105 milijonov EUR so bile dane na razpolago iz proračunske vrstice „Rezerve za finančne intervencije“. Nazadnje, znesek v višini 59 milijonov EUR je bil odobren v obliki namenskega prejemka.